b'\n_START_ARTICLE_\nGrad Vovbre\n_START_SECTION_\nZgodovina\n_START_PARAGRAPH_\nGrad je izvorni grad Vovbr\xc5\xa1kih grofov, prvi\xc4\x8d omenjen v dokumentu iz leta 1103 kot \xc2\xbbHuneburch\xc2\xab. Ta grofovska rodbina, ki se pojavlja od leta 1070, je svoj bivalni sede\xc5\xbe leta 1228 prenesla v Pliberk, kjer so imeli obse\xc5\xbeno posest.  Vovbr\xc5\xbeani sodijo med najpomembnej\xc5\xa1e plemi\xc5\xa1ke dru\xc5\xbeine na Koro\xc5\xa1kem. Njen najbolj znan predstavnik je bil grof Ulrik II., ki je imel v planu na delu Koro\xc5\xa1ke in \xc5\xa0tajerske narediti novo kne\xc5\xbeevino, vendar je bil onemogo\xc4\x8den s strani \xc4\x8de\xc5\xa1kega kralja Otokarja II. in nato nem\xc5\xa1kega kralja in cesarja Rudolfa I. Habsbur\xc5\xa1kega.  Skupaj s salzbur\xc5\xa1kim  nad\xc5\xa1kofom Konradom se je leta 1293 uprl proti habsbur\xc5\xa1kem vojvodi Albrechtu, vendar ga je to stalo polo\xc5\xbeaja neposredno pod cesarjem in enoletna zaporna kazen v Dunajskem Novem mestu. Z grofom Hermanom je leta 1322 rodbina Vovbr\xc5\xa1kih izumrla. Grad in gospostvo Vovbre so z ve\xc4\x8djim delom druge dedi\xc5\xa1\xc4\x8dine podedovali grofje Pfanber\xc5\xa1ki oziroma grof Ulrik Pfanber\xc5\xa1ki. Po smrti zadnjega Pfanber\xc5\xa1kega, Janeza leta 1362 je grad pre\xc5\xa1el v roke gori\xc5\xa1kih grofov kot de\xc5\xbeelnokne\xc5\xbeji fevd. Po sklenjenem miru v Po\xc5\xbearnici v vojni med gori\xc5\xa1kimi grofi in Habsbur\xc5\xbeani je ta grad gori\xc5\xa1kih pripadel cesarju Frideriku III. Habsbur\xc5\xa1kemu. Ta je grad podelil Bernardu Talantu, ki je v bli\xc5\xbeini zgradil grad Talenstein. Leta 1517 ga je imel v najemu Wolfgang Gra\xc3\x9fwein, nato pa leta 1622 Hans Kemetter iz Devina. \xc5\xbde naslednjega leta je cesar Ferdinand II. Habsbur\xc5\xa1ki grad prodal Davidu-Kri\xc5\xa1tofu baronu Urschenbecku, ki je bil takrat tudi de\xc5\xbeelni gravar na Koro\xc5\xa1kem. Kasneje so bili lastniki grofje Galler, Rosenberg in Egger. Leta 1886 je posest pridobil baron Helldorf, katerega nasledniki so lastniki \xc5\xa1e danes._NEWLINE_Obstoje\xc4\x8di ostanki nekdanjega gradu \xc4\x8dasovno segajo v 13. stoletje. Grad Vovbre (Haimburg) je bil ve\xc4\x8dkrat prezidan in obnovljen. Vhodni stolp in ostanki obzidja palacija so \xc5\xa1e iz za\xc4\x8detnega obdobja. Grajski stolp (bergfied) ni ve\xc4\x8d ohranjen. Najstarej\xc5\xa1i je zahodni del gradu.'